Kreikan poliisi tutkii, miten ex-pääministerille lähetetty kirjepommi läpäisi turvatarkastuksen.

Pommi-iskussa loukkaantui ex-pääministeri ja kaksi hänen turvamiestään. ZUMAWIRE.COM

Kreikan entinen pääministeri Lukas Papademos, 69, on pääsemässä lähipäivinä kotiin sairaalasta haavoituttuaan torstaina pommi-iskussa, kertoo kreikkalainen televisiokanava Skai.

Iskun tekotapa viittaa kreikkalaiseen äärivasemmistolaiseen ryhmään, joka on tehnyt samanlaisia iskuja aikaisemmin myös ulkomailla.

Papademos avasi autossaan torstai-iltapäivänä itselleen lähetetyn kirjekuoren, joka räjähti ja aiheutti hänelle vammoja vatsaan ja jalkaan. Myös kaksi Papademosin turvamiestä sai vammoja iskussa. Papademosin tila on kohentunut, ja hänen odotetaan kotiutuvan sairaalasta lähipäivinä sen jälkeen, kun hänen jalkansa on leikattu toistamiseen.

Posti yleensä tutkitaan

Aikaisemman pääministerin roolinsa vuoksi Papademos on poliisin suojeluksen alainen ja hänen postinsa yleensä tutkitaan. Papademos, joka johtaa tällä hetkellä Kreikan johtavaa tutkimuslaitosta Ateenan Akatemiaa, toimi Kreikan pääministerinä vuosina 2011 ja 2012. Hän on myös Kreikan keskuspankin entinen pääjohtaja. Papademos johti väliaikaishallitusta, joka neuvotteli Kreikan säästöohjelmasta talouskriisin pahimpina aikoina.

Kreikan turvallisuusviranomaiset ovat varoittaneet henkilöitä, joiden he uskovat olevan seuraavia potentiaalisia iskun kohteita, kertoo kreikkalainen sanomalehti Kathimerini.

Myös Kreikan postia on kehotettu olemaan valppaana mahdollisten kirjepommien varalta.

Tulisolujen salaliitto

Toistaiseksi mikään ryhmittymä ei ole ilmoittautunut iskun tekijäksi. Kreikan poliisin mukaan iskun tekotapa oli kuitenkin samanlainen kuin kreikkalaisen äärivasemmistolaisen ryhmän SPF:n tekemät aikaisemmat iskut. SPF tunnetaan myös nimellä Conspiracy of Fire Nuclei tai Tulisolujen salaliitto.

Maaliskuussa SPF lähetti Ranskaan kirjepommin, joka haavoitti IMF:n pääsihteeriä Pariisissa, ja ilmoittautui Saksan valtiovarainministeriöön saapuneen räjähdepaketin lähettäjäksi. Sama ryhmä lähetti muutamia vuosia sitten pakettipommeja suurlähetystöihin Kreikassa sekä muutamille eurooppalaisjohtajille.